Príloha G

BOZP pri výkone služby príslušníkov Železničnej polície
(MDPT SR)

Zdroj údajov: MDPT SR   

Informácia
o stave bezpečnosti a ochrany zdravia pri práci, pracovnej úrazovosti, chorôb z povolania a iných poškodení zdravia z práce za rok 2005 

	Ministerstvo dopravy, pôšt a telekomunikácií SR v súlade s úlohou B. 7. uznesenia vlády SR č. 475 zo dňa 11. júna 2003 zabezpečilo v určenom termíne vykonávanie štátneho dozoru nad bezpečnosťou a ochranou zdravia pri práci pri výkone štátnej služby príslušníkov Železničnej polície (ďalej len „ŽP“) tým, že ŽP obsadila funkciu odborného referenta špecialistu referátu štátneho odborného dozoru, ktorá je začlenená do vnútorného a organizačného odboru Generálneho riaditeľstva ŽP.

V súlade s § 138 zákona Národnej rady Slovenskej republiky č. 73/1998 Z. z. o štátnej službe príslušníkov Policajného zboru, Slovenskej informačnej služby, Zboru väzenskej a justičnej stráže Slovenskej republiky a Železničnej polície sa prijatou organizačnou zmenou vymedzila pôsobnosť výkonu štátneho dozoru tak, aby zahŕňala všetky pracoviská a priestory, v ktorých vykonávajú pracovnú činnosť príslušníci ŽP a zamestnanci ŽP. 

Týmto procesom sa začala realizovať fáza dôslednej implementácie novej legislatívy v praxi, prijatie a realizovanie stratégie dôslednej ochrany zdravia príslušníkov ŽP a zamestnancov ŽP, zlepšovanie úrovne pracovných podmienok a  kultúry práce,  vytváranie pozitívneho povedomia k plneniu zákonných povinností a zásad na ochranu pred nepriaznivými účinkami práce.

Na základe uvedených skutočností bol rok 2005 v oblasti bezpečnosti a ochrany zdravia prelomový. V súvislosti s výkonom štátneho odborného dozoru sa očakávajú kvalitatívne zmeny v presadzovaní ochrany príslušníkov ŽP a zamestnancov ŽP pri práci a výkone štátnej správy nad dodržiavaním právnych predpisov a ostatných predpisov na zaistenie bezpečnosti a ochrany zdravia pri práci, vrátane predpisov na zaistenie bezpečnosti technických zariadení a predpisov upravujúcich faktory pracovného procesu.

1.	Dozorná činnosť
Realizácia dozornej činnosti v podmienkach ŽP od jej zahájenia bola rozvrhnutá do    troch fáz na roky 2004 – 2006.
V roku 2005 boli vyhodnotené úlohy a opatrenia uložené na odstránenie zistených nedostatkov zo 7 vykonaných auditov bezpečnosti a ochrany zdravia pri práci a protipožiarnej ochrany (ďalej len „audit“) v druhom polroku 2004, pri ktorých bolo zistených 63 nedostatkov.
Medzi najčastejšie nedostatky patrili:
a)	nevykonávanie predpísaných úradných skúšok vyhradených technických zariadení (tlakové nádoby),
b)	nevykonávanie skúšok prenosného elektrického náradia,
c)	chýbajúca alebo neúplná technická dokumentácia – pasporty, návody na obsluhu, miestne prevádzkové predpisy, protokoly o určení prostredia na elektrické zariadenia,
d)	chýbajúce požiarnotechnické zariadenia a  pravidelné vykonávanie kontrol stavu požiarnotechnických a technických zariadení, 
e)	neodstraňovanie závad zistených pri revíziách a kontrolách.

Druhá fáza v roku 2005 bola sústredená na zisťovanie stavu technických zariadení a vykonávané činnosti v prenajatých objektoch a priestoroch od iných organizácií, pri ktorej bolo zistených 22 nedostatkov pri 46 výkonoch auditu. Pri tomto objekte dozoru sa celkovo zaznamenalo menej nedostatkov týkajúcich sa technických zariadení. Najčastejšími nedostatkami boli:
a)	poškodené komunikácie a podlahové krytiny,
b)	úroveň zariadení na osobnú hygienu nezodpovedala hygienickým štandardom,
c)	vybavenie miestností na úschovu a ošetrenie služobných a osobných odevov a obuvi šatníkovými skrinkami bolo nedostatočné,
d)	stavebné úpravy povrchov stien a stropov šatní nezodpovedali hygienickým štandardom,
e)	chýbajú miestnosti na upratovanie a čistenie.

Uvedené zisťovania dozorného orgánu sústredené na zistenie, či stav na pracoviskách, technických zariadení a  vykonávaných činností je v súlade s  predpismi na zaistenie bezpečnosti a ochrany zdravia pri práci a protipožiarnu ochranu, určujú smer nového prístupu na presadzovanie bezpečnosti a ochrany zdravia a protipožiarnej prevencie, ktorý kladie dôraz na hľadanie spôsobov ako predchádzať nedostatkom, aby vôbec nevznikali. 

Presadzovanie bezpečnosti a ochrany zdravia pri práci je efektívne iba vtedy, ak nespočíva len v naprávaní nedostatkov, ale skúma aj príčiny ich výskytu a vykonáva opatrenia na predchádzanie vzniku nedostatkov. Dáva dôraz na presadzovanie systémového prístupu, ktorý komplexne rieši bezpečnosť s ohľadom na všetky aspekty práce.

2.	Služobná a pracovná úrazovosť 
Za rok 2005 ŽP eviduje 14 registrovaných služobných úrazov príslušníkov ŽP          a 1 pracovný úraz zamestnanca ŽP (registrovaný úraz – viac ako 1 deň dočasnej pracovnej neschopnosti), z toho u žien ani jeden, s počtom dní dočasnej pracovnej neschopnosti 322. V porovnaní s rokom 2004 ide o 1 úraz a o 349 dní dočasnej pracovnej neschopnosti menej. Túto skutočnosť môžeme hodnotiť ako pozitívny trend. Úrazov mimo službu a nepracovných úrazov bolo zaznamenaných 55, s dĺžkou dočasnej pracovnej neschopnosti 1 397 dní. V priebehu roka bolo odškodnených 12 služobných úrazov príslušníkov ŽP, s celkovou výškou náhrad 354 034,- Sk. Je to o 8 odškodnených úrazov menej, s výškou náhrady o 256 580,- Sk viac ako v roku 2004.

Klasifikácia zdrojov a príčin úrazu:

a.) zdroje služobných úrazov:
-	6 úrazov, kde zdrojom úrazu sú pracovné, prípadne cestné dopravné priestory ako zdroje pádov osôb,
-	1 úraz, kde zdrojom úrazu je materiál alebo predmet,
-	7 úrazov, kde zdrojom úrazu sú športové alebo telocvičné zariadenia,

	b.) príčiny služobných úrazov:
-	2 úrazy, kde príčinou bol nepriaznivý stav pracoviska alebo komunikácie,
-	8 úrazov, ktorých príčinou boli nedostatky osobných predpokladov a okamžité psychofyziologické stavy,
-	1 úraz, ktorého príčinou bolo ohrozenie inou osobou,
-	3 úrazy, kde neboli zistené príčiny úrazu.

3.	Vzdelávanie a výchova
Na dosiahnutie zlepšovania úrovne bezpečnosti a ochrany zdravia pri práci, zlepšovania pracovných podmienok a celkovej kultúry práce nestačí zabezpečiť len dodržiavanie zákonných predpisov. Je potrebné tieto predpisy presadzovať, vytvárať podmienky a motiváciu na ich plnenie a ukazovať spôsoby ako dosiahnuť požadované ciele. Pochopiť nevyhnutnosť, že bezpečnosť a ochrana zdravia je rovnocennou a neoddeliteľnou súčasťou plnenia pracovných úloh pomôže neustále vzdelávanie a výchova policajtov ŽP a zamestnancov ŽP.

Okrem základného stupňa vzdelávania, ktorým je vykonávanie vstupného školenia a opakovaného školenia a overovania vedomostí zo zákonných predpisov na zaistenie bezpečnosti a ochrany zdravia pri práci a protipožiarnej ochrany sa postupne realizovalo  školenie príslušníkov ŽP a zamestnancov ŽP z vybraných ustanovení predpisu                      Bz 1 – Bezpečnosť zamestnancov v podmienkach Železníc Slovenskej republiky.

Ďalšou aktivitou bola účasť 5 odborných pracovníkov na vzdelávacích aktivitách uskutočňovaných organizáciami oprávnenými na výchovu a vzdelávanie v oblasti bezpečnosti práce a ochrany pred požiarmi. Jeden odborný pracovník si rozšíril svoju kvalifikáciu postgraduálnym štúdiom so zameraním na právnické minimum pre bezpečnosť a ochranu zdravia pri práci.

Vzdelávanie v tejto oblasti sa uskutočňuje aj elektronickou formou prostredníctvom intranetu ŽP. Na stránke zameranej na bezpečnosť a ochranu zdravia sú tu uvádzané rôzne aktuálne informácie, návody, postupy a inštruktáže zamerané práve na túto oblasť. Vo veľkej miere sa na propagáciu a vzdelávanie využívajú aj tradičné nástenné tabule, ktoré poskytujú tiež významné informácie, napríklad propagácia celoeurópskej akcie zameranej na boj proti hluku, ochrana zdravia, zdravotná výchova a iné.

4.	Záver
Doterajšia činnosť dozorného orgánu ŽP sa sústreďovala na zisťovanie, či stav na pracoviskách, technické zariadenia a vykonávané činnosti sú v súlade s predpismi na zaistenie bezpečnosti práce a protipožiarnu prevenciu. Ďalšia činnosť dozorného orgánu bude klásť dôraz na hľadanie spôsobov ako predchádzať nedostatkom a na presadzovanie systémového prístupu, ktorý komplexne rieši bezpečnosť s prihliadnutím na všetky aspekty týkajúce sa práce.